***1.*** ***Кратка обобщена информация за осъществената контролна дейност за месец декември 2017 г. и резултати от извършената контролна дейност.***

За месец декември 2017 г. служителите от „Контрол и охрана“ в дирекциите на националните паркове са извършили 267 броя проверки на 95 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1315 броя. Съставени са 3 акта за установяване на административни нарушения и е дадено 1 брой предписание. Издадени са 27 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Контролната дейност на територията на Национален парк „Пирин“ се осъществява от служителите в Дирекция „Контрол и Охрана“ на основание Правилника за условията и реда за управлението, възлагането на дейностите по поддържане и възстановяване, възлагане на туристически дейности, охраната и контрола в горите, земите и водните площи в защитените територии-изключително държавна собственост, Инструкция за реда и начина на осъществяване на превантивен, текущ и последващ контрол на територията на парка от служителите на Национален парк „Пирин“, утвърдена със Заповед № РД-1/12.01.2017 г. на Директора на Д „НП Пирин“ и изпълнение на План за контролна и оперативна дейност на Д „НП Пирин“ за 2017г.

През месец декември бяха извършени контролни дейности по недопускане на бракониерство на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия. Предприеха се действия с цел превенция, извършени са проверки в ниската част на парка и в граничните зони съвместно с Държавните горски стопанства, както и извънредни проверки с цел недопускане на бракониерски актове на територията на парка.

През месеца се извършиха проверки относно недопускане на незаконен добив на дървесина на територията на парка и прилежащите територии. Служителите паркова охрана извършваха проверки по различно време на денонощието (в ранните и късните часове), с цел предотвратяване на незаконни дейности – сеч на дървета. Констатирана е незаконна сеч и извоз на дървесина от неизвестен извършител. За извършените нарушения своевременно е стартирано административно наказателно производство срещу неизвестен нарушител, като са съставени 3 броя констативни протоколи за установяване на административно нарушение (КПУАН).

С цел превенция срещу недопускане на подобни нарушения в районите на констатираните нарушения ще се правят извънредни проверки с цел недопускане на незаконни посегателства, както и ще бъде подаден сигнал до съответното РУ Полиция от прилежащите общини на парка.

През отчетния период се извършваха проверки относно спазването на дадените условия в становища от Директора на парка и решения на МОСВ. Проверявано е състоянието на парковите архитектурни елементи.

**2.2. НП „Рила“**

През месец декември са извършени проверки на сгради и съоръжения, намиращи се на територията на националния парк, пасища и такива, свързани с издадени от директора съгласувателни и разрешителни заповеди. Извършени са проверки свързани с незаконен лов (бракониерство), със замърсяване на територията на парка, проверки на реки и езера, на пътища и пътни съоръжения, проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, както и проверки на туристи и недопускане на палене на огън на неопределено за това места, на електропроводи, попадащи на територията на НП „Рила“ и други.

През месец декември 2017 г. няма съставени констативни протоколи за установяване на административни нарушения. Съставен е 1 бр. акт за установяване на административно нарушение за нерегламентирано движение и престой на територията на Парка, зона „Резерват“.

През отчетния период е издадено 1 бр. наказателно постановление за налагане на административни наказания, свързани с нерегламентирано преминаване на МПС през територията на ПУ „Дупница“.

Предотвратен е опит за извършване на бракониерство на територията на ПУ Белица. С писмо с изх. № 63-00-1857/19.12.2017 г. ДНП „Рила“, ръководството на Сдружение „Ловно-рибарско дружество“ гр. Разлог е уведомено с цел предприемане на съответните мерки и санкции съгласно устава на Български ловно-рибарски съюз и българското законодателство.

На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. Пътищата са в добро състояние. Там, където е възникнала необходимост от прочистване на паднали дървета, същите са отстранени. По подадено заявление от Община Сапарева баня е издадена разрешителна заповед на директора на Д „НП Рила“ и е извършено прочистване на провиснали дървета над съществуващ път град Сапарева баня - х. „Пионерска“.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през декември 2017 г. бяха: превантивен и текущ контрол по отношение предотвратяване и установяване на нарушения свързани с опазване фауната и горските територии от посегателства, състояние на парковата инфраструктура, както и последващ контрол на съгласувани дейности в защитената територия. Важен приоритет за месеца отново беше и контролът на ловните дружинки в околопарковата територия при осъществяване на ловно-стопанските им дейности в граничните на парка ловни площи. Приоритетно основните групи, върху които беше фокусирано вниманието на парковата охрана, бяха ловните и дърводобивни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловните бракониери. Продължиха и действията по охрана в горите с цел предотвратяване на незаконни посегателства върху горския фонд в достъпните горски територии на парка и тези около туристическите и животновъдни обекти.

Отново беше отделено специално внимание на резерватите в НПЦБ, като беше осъществена стройна организация по тяхната охрана за противодействие на основната заплаха - ловното бракониерство.

С цел успешно противодействие на заплахите, при осъществяване на контролната и охранителна дейност, приоритетно бяха планирани и реализирани мероприятия в така наречените „горещи“ точки на парковата територия, като приоритетни за контрол бяха:

* райони с висок риск за ловно бракониерство;
* гранични райони намиращи се в съседство с ловни площи на ловните дружини от прилежащите населени места;
* зони в горски територии по границата на парка и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* маршрутите за традиционно движение с МПС и нерегламентираните такива за офроуд - пътищата и пътеките в НП.
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

През месец декември 2017 г. мероприятията за превенция и противодействието по отношение на ловното бракониерство и незаконната сеч на дървесина допринесоха за добрите резултати в това отношение, като няма регистрирани случаи на установени убити диви животни или значителни щети от незаконна сеч. В резултат на добрата контролна и охранителна работа по отношение на ловното бракониерство през месеца бяха проведени две успешни акции, както следва:

* На 03.12.2017 г. в 06,50 ч. в сградата на Певчанската хижа, намираща се в ОУ Певците, ПУ Карлово са заловени 5 човека с две дългоцевни огнестрелни оръжия (една законно притежавана гладкоцевна ловна пушка и една незаконна пушка с нарезна цев), един спортен мотоциклет и 6 бр. ловни кучета. По случая има образувано досъдебно производство срещу неизвестен извършител за незаконното оръжие и предстои стартиране на административно-наказателно производство от страна на ДНПЦБ срещу двама от заловените мъже за внасяне на оръжие в парка и движение с МПС извън регламентираните пътища.
* На 23.12.2017г. в 10,05 ч. на територията на НПЦБ в м. Гуч поляна, ОУ Въртопа, ПУ Клисура по време на незаконен лов са заловени двама ловци – част от ловната дружинка на с. Антон, срещу които предстои стартиране на административно-наказателно производство за лов в защитената територия.

Предизвикателство за парковата администрация бяха силните ветрове, обилните дъждове и снеговалежи предизвикали затруднения по отношение на проходимостта по множество пътища и туристически пътеки, но своевременната реакция на служителите по места осигури нормални и безопасни условия за преминаване на посетителите.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.